На основу Уговора о кориштењу грант средстава, закљученог између Министарства за људска права и избјеглице Босне и Херцеговине и ЈЗУ Инсититута за јавно здравство Републике Српске, за рјешавање проблема Рома у области здравствене заштите у Босни и Херцеговини, ЈЗУ Институт за јавно здравство Републике Српске, у оквиру пројекта „Оснаживање Ромских удружења за унапређење здравља и здравствене заштите Рома у Републици Српској“, расписује

**Јавни позив**

**за расподјелу средстава за пројектне активности унапређења здравља**

**Рома на подручју Реублике Српске**

**I Увод**

Распоред средстава вршиће се за финансирање пројектних активности ромских организација које имају статус регистрованог удружења грађана и које су усмјерене на унапређење здравља Рома.

**II Финансирање пројекта**

а) Средства се додјељују регистрованим удружењима грађана за финансирање једног пројекта који се односи на сљедеће активности које се реализују по препорукама ЈЗУ Института за јавно здравство Републике Српске:

* упознавање представника ромских заједница са значајем превентивне здравствене заштите,
* упознавање представника ромских заједница са значајем одговорног родитељства за рани раст и развој Рома,
* едукација представника Ромских заједница о смањењу ризичног понашања по здравље и начинима унапређења здравља,
* превентивни прегледи дјеце и вакцинација,
* превентивни прегледи жена.

б) За финансирање наведеног пројекта може се додијелити износ до 3500 КМ по пројекту.

ц) Оцјењивање и вредновање пројекта вршиће се према следећим критеријумима:

* везаност пројекта за мјере наведене у тачки II, подтачка а) овог конкурса,
* расположивост особља и других стручних лица за реализацију пројекта,
* дефинисаност пројекта у географском, социјалном и културном контексту,
* јасно постављени циљеви (циљеви специфични, достижни, мјерљиви, реалистични и временски одређени),
* јасно дефинисани корисници пројекта,
* јасно дефинисани квантитативни и квалитативни индикатори,
* подударност буџета са предложеним пројектним активностима,
* јасно дефинисан календар пројектних активности (временски план пројекта),
* сарадња и партнерски однос са другим организацијама или институцијама,
* јасна расподјела административних одговорности,
* способност за управљање пројектом и буџетом пројекта – претходно искуство,
* висина административних трошкова у односу на програмске трошкове.

д) Елиминаторни критеријуми су:

* удружење које у сарадњи са ЈЗУ Дом здравља Добој и ЈЗУ Дом здравља Градишка реализује средства гранта Министарства за људска права и избјегла лица БиХ за здравствену заштиту Рома,
* удружење регистровано краће од 3 године,
* удружење није регистровано на подручју Републике Српске,
* недостатак формалних услова за кандидовање пројекта (непотпуна или нетачна документација),
* пројекат не одражава познавање проблема или постоје предрасуде у односу на проблеме,
* пројекту недостаје јасан приказ резултата, односно успјешности пројекта (квантитативни и/или квалитативни индикатори),
* недостатак кључних информација (циљ пројекта, локација пројекта, корисници пројекта, активности),
* несразмјера буџета пројекта и пројектних активности,
* административни трошкови виши од 30% буџета пројекта.

**III Пријава пројекта**

Пријаве на конкурс за финансирање пројеката треба да садрже:

* основне податке подносиоца пријаве (назив, адреса, контакт особа, телефон, факс, имејл, број жиро рачуна, назив банке, јединствени идентификациони број, циљеви оснивања, сврха и подручје дјеловања, назив пројекта). Основни подаци подносиоца пријаве се достављају на обрасцу (Пријавни образац за финансирање пројеката) који је могуће преузети са ''web'' странице ЈЗУ Института за јавно здравство Републике Српске [www.phi.rs.ba](http://www.phi.rs.ba),
* списак и кратак опис реализованих пројеката у посљедње 3 године (назив пројекта, вријеме провођења пројекта, циљ пројекта, укупан број корисника пројекта, локација пројекта, буџет пројекта, партнери у пројекту, начин финансирања пројекта),
* овјерена копија извода из судског регистра о оснивању удружења.

**IV Рок и начин пријаве на јавни позив**

Заинтересовани за учешће на конкурсу треба да доставе потпуну документацију у затвореној коверти на адресу ЈЗУ Института за јавно здравство, 78 000 Бања Лука, Јована Дучића 1, са назнаком „Пријава на јавни позив за расподјелу средстава за пројектне активности унапређења здравља Рома у Републици Српској“.

Рок за подношење пријава је 20 дана од дана објављивања конкурса.

Неблаговремене и непотпуне пријаве на јавни позив неће бити размотрене.

**V Објава јавног позива**

Јавни позив ће бити објављен у дневном листу '' Глас Српске '' и на интернет страници ЈЗУ Института за јавно здравство Републике Српске.

За сва додатна питања, молимо вас да контактирате Службу за социјалну медицину на телефон 051/491-607 путем имејла (socijalna.medicina@phi.rs.ba).